次韻廉夫登清微亭二首  其二
作者：傅察
朝代：宋

paragraphs: 大火氣方熾，新金伏未興。
茅屋苦卑陋，藴毒空自憎。
流汗常被體，滌煩屢飲冰。
那堪青蠅輩，鼓趐作威稜。
薰風爍炎日，沸鼎助薪蒸。
每思謀爽塏，地隘舊無稱。
高亭枕城隈，粉堞勢騰凌。
清水繞其足，茂林瞰田塍。
此間有異趣，躋攀弗能勝。
佳招適我願，坐覺神魂澄。
何當卜鄰舍，與子朝夕升。
飄然忘世累，長嘯效孫登。